b'\n_START_ARTICLE_\nJerica Zemljan\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskovala v Meng\xc5\xa1u in Ljubljani, tu tudi u\xc4\x8ditelji\xc5\xa1\xc4\x8de (1893\xe2\x80\x931897) in opravila izpit za pouk na ljudskih \xc5\xa1olah (1899). Do 1912 je pou\xc4\x8devala na ljudskih \xc5\xa1olah v Semi\xc4\x8du, Tomi\xc5\xa1lju, na Igu in Vi\xc4\x8du v Ljubljani. Marija Wessner jo je pregovorila za pouk gospodinjstva in kuharstva, ker je \xc5\xbeelela zanesljivo mo\xc4\x8d za gospodinjsko \xc5\xa1olo v ljubljanski Mladiki. Zato je Zemljanova obiskovala seminar za u\xc4\x8diteljice gospodinjstva in kuharsko \xc5\xa1olo na Dunaju in 1909 opravila usposobljenostni izpit. Med 1912\xe2\x80\x931914 je vodila gospodinjsko \xc5\xa1olo v Mladiki in pou\xc4\x8devala ve\xc4\x8dino predmetov, gospodinjstvo tudi na liceju, ter imela ve\xc4\x8d gospodinjskih in kuharskih te\xc4\x8dajev. Med 1. svetovno vojno je vodila kuhinje v voja\xc5\xa1kih bolni\xc5\xa1nicah in menzah. Po vojni je spet prevzela gospodinjsko \xc5\xa1olo v Mladiki, 1923 postala strokovna nadzornica kuharskih in gospodinjskih \xc5\xa1ol v Sloveniji in se 1936 upokojila._NEWLINE_Udele\xc5\xbeila se je ve\xc4\x8d mednarodnih kongresov za gospodinjstvo in gospodinjski pouk in o tem napisala ob\xc5\xa1irna poro\xc4\x8dila. Napisala je tudi knji\xc5\xbeico Od ponedeljka do nedelje kuhaj samo na olju (Zagreb, 1939) in \xc5\xa1tevilne strokovne \xc4\x8dlanke zlasti za \xc5\xbeenska glasila. Pripravljala je ob\xc5\xa1irno kuharsko knjigo, a sta jo bolezen in za\xc4\x8detek vojne prehitela. O gospodinjskih vpra\xc5\xa1anjih je imela oddaje tudi na ljubljanskem radiu._NEWLINE_Zemljanova se ni ukvarjala zgolj s prakti\xc4\x8dnim kuhanjem, v pouk je vklju\xc4\x8devala \xc5\xa1e higieno in dieti\xc4\x8dno prehrano za razli\xc4\x8dne bolnike ter nekoliko posegala tudi v zgodovino kuharske stroke. Vzgojila je vrsto dobrih gospodinj in u\xc4\x8diteljic gospodinjstva._NEWLINE_Bila je \xc4\x8dlanica Splo\xc5\xa1nega slovenskega \xc5\xbeenskega dru\xc5\xa1tva. Leta 1928 je prejela odlikovanje red sv. Save.'